༧བོད་སྐད་ཡིག་ཐོག་མར་སྲིད་གཞུང་གིས་ཚད་དང་ལྡན་པར་བཀོལ་སྤྱོད་བྱེད་ཐུབ་པ་བྱུང་ན་ད་གཟོད་སྤྱི་ཚོགས་ཡོངས་ཀྱིས་ལས་རིགས་ཐམས་ཅད་དུ་བོད་སྐད་ཡིག་བཀོལ་སྤྱོད་བྱེད་ཐུབ་པས།བོད་སྐད་ཡིག་བཀོལ་སྤྱོད་ཀྱི་ཁྱབ་ཡུལ་སྲིད་གཞུང་དང་ཚོང་ཚོགས་སོགས་སུ་རྒྱ་བསྐྱེད་པར་བྱེད་དགོས།བོད་རིགས་རང་སྐྱོང་ས་ཁུལ་དུ་བོད་ཡིག་ནི་སྤྱི་སྤྱོད་སྐད་ཡིག་གི་གྲས་ཡིན་པས།སྲིད་འཛིན་དང་ཁྲིམས་འཛིན་དང་ཁྲིམས་བཟོ་ལས་ཁུངས་ཀྱིས་ལས་དོན་སྒྲུབ་སྐབས་ངེས་པར་དུ་བཀོལ་སྤྱོད་བྱེད་དགོས་པ་རྩ་ཁྲིམས་ཀྱི་དོན་ཚན་༡༢༡་གི་ནང་དུ་གསལ་བོར་གཏན་འབེབས་བྱས་ཡོད་པའི་ཁྲིམས་ཡིག་དེ་ང་ཚོས་ནམ་རྒྱུན་སྲིད་གཞུང་ལ་བོད་སྐད་ཡིག་དོ་སྣང་བྱེད་དགོས་པའི་སྐུལ་འདེད་བྱེད་པར་བཀོལ་སྤྱོད་བྱེད་དགོས།དེ་ལྟར་བྱས་ན་བོད་སྐད་ཡིག་ཤེས་དགོས་པའི་ལས་ཀའི་གོ་སྐབས་ཇེ་མང་དུ་གཏོང་ཐུབ།